Kristián Dufinec

Kristián Dufinec (* 28. august 1993, Sobrance) je slovenský pop-rockový spevák, frontman hudobnej skupiny Iconito, tanečník a sólista v US Lúčnica. Okrem Kristiána Dufinca (spev, akustická gitara, elektrická gitara) pôsobí v hudobnej skupine Iconito aj Martin Bertič (sólová gitara), Michal Choma (spev, basová gitara), Lukáš Farbár (bicie), Róbert Hvostaľ (klávesy) a Ondrej Choma (gitara).
Hudobná kariéra.
Začiatok vzťahu k hraniu a spievaniu Kristiána Dufinca sa datuje od roku 2006. Dvaja susedia a súčasne bývalí spolužiaci zo základnej školy, Kristián Dufinec a Martin Bertič sa začali vo veku 12 rokov organizovať v hudobnej formácií Ro(c)k Band. Hudobne rástli na cover verziách od známych interpretov, pričom postupne začali aj s vlastnou produkciou. Zlom prišiel s vypustením piesne „Chcem zmenu“
, ktorú sprevádzala kapela Inkognito. Neskôr sa kapela premenovala na Iconito a pod týmto menom pôsobí dodnes.
Prezidentské voľby 2014.
Chcem zmenu.
Impulzom pre napísanie textu o spoločensko-politických pomeroch na Slovensku bola cesta autom z Bratislavy smerom do Michaloviec, kde prežil významnú časť svojho detstva.Skladba s názvom „Chcem zmenu (Vystúpme z tieňa)“ prišla spontánne a vyjadrovala jeho vtedajšie pocity o politickej situácií na Slovensku. „Chcem zmenu“ je neoficiálne označená za hymnu prezidentských volieb v roku 2014. Pesnička sa aktívne šírila česko-slovenským internetom a podnecovala Slovákov, aby sa nebáli vystúpiť z vlastného tieňa a aktívne tak využili svoje volebné právo.Vo videoklipe sa spojili známe osobností s neznámymi ľuďmi naprieč celou krajinou. Spoločne sa tak usilovali vytvoriť masovú požiadavku na zmenu spoločenských pomerov v krajine.
Spolu za jedno lano.
Pieseň „Spolu za jedno lano“ bola vypustená pri príležitosti prezidentského sľubu novozvoleného prezidenta Andreja Kisku. Za pomoci známych osobností dala mladá generácia v zastúpení start-upistov, kreatívcov a študentov vo videoklipe odporúčania novému prezidentovi, aby zo svojho postavenia prispieval k budovaniu pozitívnych hodnôt.Skladba „Spolu za jedno lano“ mala predstavovať spoločenský imperatív, aby sa hľadala cesta vzájomného spájania v prospech Slovenska.
Košický zlatý poklad 2014.
Dva svety.
Kristián Dufinec &amp; Iconito vyhrali so skladbou „Dva svety“ jubilejný 30. ročník autorskej pesničkovej súťaže Košický zlatý poklad 2014. V semifinálovom kole dostali absolútne najvyšší počet sms hlasov v porovnaní s predošlými ročníkmi súťaže. Do finále sa z celkového počtu 188 prihlásených skladieb prebojovali spolu s ďalšími jedenástimi piesňami. O víťazstve piesne „Dva svety“ rozhodla počas finálového večera v košickom Kulturparku porota v zložení Marián Čekovský, Igor Timko z No Name, Ľuboš Zeman, Peter Bič z Peter Bič Project, Juraj Vančík, Vincent Štofaník, Juraj Hidvéghy.
Debutový album Človek a klaun.
Vydanie CD a krst.
Debutový album "Človek a klaun" od Kristián Dufinec &amp; Iconito vyšiel v máji 2016 pod gesciou medzinárodného vydavateľstva Warner Music Group. Krst albumu prebehol v Michalovciach dňa 27. augusta 2016 počas koncertu na festivale My sme východ.Krstnými otcami albumu sa stali moderátor Milan Junior Zimnýkoval a hudobník Marián Čekovský.
O albume.
CD "Človek a klaun" je o dvoch charakteroch ľudskej bytosti ako takej. Prvý poltucet skladieb tvorí časť Človek, ktorý sa snaží svojim ľudským prístupom žiť plnohodnotne a pasuje sa s dennými rutinami či prekážkami. Chce poctivo budovať majetok, drží sa etických hodnôt a uvedomuje si, že bez práce nie sú koláče. Po hudobnej stránke je úvodná časť tvrdšia, provokatívnejšia, žánrovo sú skladby ladené viac rockovým štýlom. V tejto časti je možné nájsť aj skladby „Chcem zmenu“ a „Spolu za jedno lano“.
Ďalších šesť skladieb figuruje pod hlavičkou s názvom Klaun. Sú to skladby popového rázu, umiernené ako v textoch tak aj vo výraze. Ich témou je láska ale takisto aj recesia, ba priam výsmech poctivosti. Časť Klaun opisuje človeka – hedonistu, ktorý na rozdiel od toho skutočného jedinca si užíva slasti života bez vydanej námahy v kontraste s tvrdo pracujúcimi ľuďmi. V tejto časti sa nachádza aj víťazná skladba z Košického zlatého pokladu 2014 – „Dva svety“.
Hlavným posolstvom albumu "Človek a klaun" je poukázať na fakt, že na Slovensku žije veľmi veľa ľudí, ktorí poznajú iba rolu klaunov. Zbohatli vďaka korupčnému systému, chýba im pokora, nemusia riešiť každodenné starosti. To je v ostrom kontraste s mlčiacou väčšinou, ktorá je tvorená z obyčajných ľudí.